ททท.แนะเลี่ยงเส้นทางพระราม 1 ฝั่งสยามดิสคัฟเวอรี่ รับขบวนเปิดงาน “ปีท่องเที่ยววิถีไทยฯ”
ททท.แนะเลี่ยงเส้นทางพระราม 1 ฝั่งสยามดิสคัฟเวอรี่ จากแยกปทุมวันถึงสยามพารากอน แยกเฉลิมเผ่า รับขบวนเปิดงาน “ปีท่องเที่ยววิถีไทย เก๋ไก๋อย่างยั่งยืน” ในวันนี้เวลา 17.00-21.00 น.
15 พ.ย. 2560

ผู้สื่อข่าวรายงานว่า การท่องเที่ยวแห่งประเทศไทย (ททท.) แจ้งปิดช่องทางเส้นพระราม 1 (ขาออก) ฝั่งสยามดิสคัฟเวอรี่ จากแยกปทุมวันถึงสยามพารากอน แยกเฉลิมเผ่า ปิดเวลา 17.00-21.00 น.
ส่วนเส้นทางการจราจรฝั่งพระราม 1 (ขาเข้า) เปิดให้ใช้ได้ตามปกติ รวมถึงรถที่มาจากสะพานหัวช้าง สามารถวิ่งตรงเข้าเส้นพญาไท ผ่านหน้ามาบุญครอง หรือเลี้ยวขวาผ่านหน้าสนามกีฬาแห่งชาติได้เช่นเดียวกัน
ทั้งนี้ เนื่องจาก ททท.มีการจัดงาน ปีท่องเที่ยววิถีไทยเก๋ไก๋อย่างยั่งยืน โดยเชิญชวนประชาชนคนไทยทั้งประเทศและนักท่องเที่ยวชาวต่างชาติ ร่วมชมขบวนเปิดปีท่องเที่ยววิถีไทยเก๋ไก๋อย่างยั่งยืน ตั้งแต่วันที่ 1 พ.ย. – 1 ม.ค. 62 โดยกำหนดจัดขึ้นในวันพุธที่ 15 พ.ย. 60 ณ บริเวณด้านหน้าห้างสยามดิสคัฟเวอรี่ ตั้งแต่เวลา 18.00 – 20.00 น. หรือรับชมการถ่ายทอดสดในช่วงเวลา 18.30 – 20.00 น.
นอกจากนี้จะมีการจอดแสดงรถประดับไฟฟ้าในระหว่างวันที่ 15-17 พ.ค. 60 เวลา 18.00-21.00 น. ณ บริเวณลานด้านหน้าอนุสาวรีย์ รัชกาลที่ 6 โดยมีขบวนรถ 6 ขบวน ประกอบด้วย 1.ขบวนตราสัญลักษณ์ปีท่องเที่ยววิถีไทย 2.ขบวนประเพณีไทย 5 ภาค 3.ขบวนอรรถรสไทย 4.ขบวนสีสันเทศกาล 5.ขบวนกีฬาเพื่อการท่องเที่ยว 6.ขบวนเจ้าบ้านที่ดี